text: Langesø
  
  publiceret: 2014-02-06 09:19:09+01:00
  Langesø, hovedgård (sædegård) 12 km nordvest for Odense. Gården er nævnt i 1400-t. som tilhørende slægten Skinkel, senere slægterne Bryske, Buchwald og Holsten. I 1747 indgik den i stamhuset (1779-1923 baroniet) Holstenshuus. Den nuværende fornemme trefløjede hovedbygning opførtes 1774-78 ved G.D. Tschierscke og G.E. Rosenberg i en rokokopåvirket nyklassicisme; udkørslens portparti og gårdmurene fra 1774 opførtes ved Hans Næss.
  Siden 1684 ejes Langesø (fra 1707 s.m. Holstenshuus) af slægten Holsten/Berner Schilden Holsten, i dag af en fond, Langesøfonden.